CELEX: 32019R0532
Language: da
Date: 2019-03-28 00:00:00
Title: Kommissionens gennemførelsesforordning (EU) 2019/532 af 28. marts 2019 om ændring af gennemførelsesforordning (EU) 2015/2378 for så vidt angår standardformularer, herunder sprogordninger, til den obligatoriske automatiske udveksling af oplysninger om indberetningspligtige grænseoverskridende ordninger

29.3.2019   
               
               
                  DA
               
               
                  Den Europæiske Unions Tidende
               
               
                  L 88/25
               
            
         KOMMISSIONENS GENNEMFØRELSESFORORDNING (EU) 2019/532
         af 28. marts 2019
         om ændring af gennemførelsesforordning (EU) 2015/2378 for så vidt angår standardformularer, herunder sprogordninger, til den obligatoriske automatiske udveksling af oplysninger om indberetningspligtige grænseoverskridende ordninger
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2011/16/EU af 15. februar 2011 om administrativt samarbejde på beskatningsområdet og om ophævelse af direktiv 77/799/EØF (1), særlig artikel 20, stk. 5, og
         ud fra følgende betragtninger:
         
                     (1)
                  
                  
                     I direktiv 2011/16/EU som ændret ved direktiv (EU) 2018/822 (2) fastsættes obligatorisk automatisk udveksling af oplysninger om indberetningspligtige grænseoverskridende ordninger. Der bør anvendes en standardformular, herunder sprogordninger, til disse udvekslinger.
                  
               
                     (2)
                  
                  
                     Kommissionens gennemførelsesforordning (EU) 2015/2378 (3) bør derfor ændres, således at en sådan standardformular fastsættes.
                  
               
                     (3)
                  
                  
                     I henhold til artikel 20, stk. 5, andet afsnit, i direktiv 2011/16/EU må standardformularen ikke omfatte flere elementer for udveksling af oplysninger end dem, der er anført i artikel 8ab, stk. 14, i direktiv 2011/16/EU, og andre relaterede felter, der er knyttet til disse elementer, og som er nødvendige for at nå målene i artikel 8ab i nævnte direktiv. Med henblik på at sikre, at den obligatoriske automatiske udveksling af oplysninger om indberetningspligtige grænseoverskridende ordninger er effektiv, især i tilfælde, hvor mere end én midlertidig eller relevant skatteyder har pligt til at indgive oplysninger, er det af afgørende betydning at medtage et yderligere felt, der indeholder den indberetningspligtige grænseoverskridende ordnings referencenummer. Hvis mere end én midlertidig eller relevant skatteyder er forpligtet til at indgive oplysninger, skal ét referencenummer omfatte hver eneste af ordningens udvekslinger, således at udvekslingerne kan blive knyttet til en enkelt ordning i centralregistret.
                  
               
                     (4)
                  
                  
                     Af hensyn til sammenhængen og retssikkerheden bør datoen, fra hvilken denne forordning finder anvendelse, være den samme som den anvendelsesdato, der er fastsat i artikel 2, stk. 1, andet afsnit, i direktiv (EU) 2018/822.
                  
               
                     (5)
                  
                  
                     Foranstaltningerne i denne forordning er i overensstemmelse med udtalelsen fra Udvalget for administrativt samarbejde på beskatningsområdet —
                  
               VEDTAGET DENNE FORORDNING:
         
            Artikel 1
            I gennemførelsesforordning (EU) 2015/2378 foretages følgende ændringer:
            
                        1)
                     
                     
                        Følgende indsættes som artikel 2e:
                        
                           »Artikel 2e
                           Standardformularer, herunder sprogordninger, til den obligatoriske automatiske udveksling af oplysninger om indberetningspligtige grænseoverskridende ordninger
                           
                              1.   I forbindelse med de standardformularer, der skal anvendes, forstås der ved »element« og »felt« et afsnit i en formular, hvori den oplysning, der skal udveksles i henhold til direktiv 2011/16/EU, kan noteres.
                           
                           
                              2.   Den formular, der anvendes til den obligatoriske automatiske udveksling af oplysninger om grænseoverskridende ordninger i henhold til artikel 8ab i direktiv 2011/16/EU, skal være i overensstemmelse med bilag XIII til nærværende forordning.
                           
                           
                              3.   De centrale elementer, der er anført i artikel 20, stk. 5, tredje punktum, i direktiv 2011/16/EU, skal være de elementer, der er anført i artikel 8ab, stk. 14, litra b), c), og e), i nævnte direktiv, og sprogordningerne skal være de samme som dem, der er fastsat i artikel 2a, stk. 3, i nærværende forordning.«
                           
                        
                     
                  
                        2)
                     
                     
                        Bilaget til denne forordning tilføjes som bilag XIII.
                     
                  
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 1. juli 2020.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 28. marts 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 64 af 11.3.2011, s. 1.
         
            (2)  Rådets direktiv (EU) 2018/822 af 25. maj 2018 om ændring af direktiv 2011/16/EU for så vidt angår obligatorisk automatisk udveksling af oplysninger på beskatningsområdet i forbindelse med indberetningspligtige grænseoverskridende ordninger (EUT L 139 af 5.6.2018, s. 1).
         
            (3)  Kommissionens gennemførelsesforordning (EU) 2015/2378 af 15. december 2015 om gennemførelsesbestemmelser til visse bestemmelser i Rådets direktiv 2011/16/EU om administrativt samarbejde på beskatningsområdet og om ophævelse af gennemførelsesforordning (EU) nr. 1156/2012 (EUT L 332 af 18.12.2015, s. 19).
      
      
         
            BILAG
            
               
                  
                     »BILAG XIII
                     
                        Den i artikel 2e omhandlede formular
                     
                     Formularen til den obligatoriske automatiske udveksling af oplysninger om grænseoverskridende ordninger i henhold til artikel 8ab i direktiv 2011/16/EU indeholder foruden de elementer, der er anført i artikel 8ab, stk. 14, i nævnte direktiv, følgende felt:
                     
                                 a)
                              
                              
                                 Den eller de indberetningspligtige grænseoverskridende ordningers referencenummer.
                              
                           
               «